Αποφασίστηκε νέος γύρος συζητήσεων για τη μείωση των εμπορικών φραγμών, από την σύνοδο του Παγκόσμιου Οργανισμού Εμπορίου - 2001-11-16
Θα περικόψει και το Μεξικό την παραγωγή πετρελαίου - Αυξήθηκαν οι λιανικές πωλήσεις στη Αμερική - Μειώθηκαν δραστικά οι προβλέψεις για
Μετά από εξαήμερες μαραθώνιες διαπραγματεύσεις οι υπουργοί εμπορίου 142 κρατών συμφώνησαν στη διεξαγωγή νέου γύρου συζητήσεων με στόχο τη μείωση των εμπορικών φραγμών σε μια προσπάθεια αναζωογόνησης της φθίνουσας παγκόσμιας οικονομίας. Όπως μας ενημερώνει η Νανά Καπετανάκου της Φωνής της Αμερικής, στα πλαίσια της συνόδου του Παγκόσμιου Οργανισμού Εμπορίου στη Ντόχα του Κατάρ, οι 142 υπουργοί συμφώνησαν ν αρχίσουν του χρόνου συνομιλίες πάνω σ ένα ευρύ φάσμα εμπορικών θεμάτων, συμπεριλαμβανόμενων της επιδότησης αγροτικών προϊόντων και της δασμολόγησης βιομηχανικών αγαθών. Μετά από ολονύκτια συζήτηση οι εκπρόσωποι της Ευρωπαϊκής Ένωσης συμφώνησαν στη διαπραμάτευση της σταδιακής μείωσης των κρατικών επιδοτήσεων προς τους αγρότες. Μια τελική συμφωνία όμως για τον τερματισμό των αγροτικών επιδοτήσεων θα εξαρτηθεί από μελλοντικές διαπραγματεύσεις. Κατά τη σύνοδο επιτεύχθηκε επίσης συμφωνία σε σχέση με την προνομιακή μεταχείριση που τυγχάνουν σε ορισμένες ευρωπαϊκές χώρες προϊόντα που προέρχονται από πρώην αποικίες τους. Οι παραγωγοί μπανάνας της Λατινικής Αμερικής διασφάλισαν τη διαβεβαίωση πως θα τους δοθεί πρόσβαση στις ευρωπαϊκές αγορές. Οι αναπτυσσόμενες χώρες, με επικεφαλής την Ινδία, εξέφρασαν την αντίθεσή τους στην επιβολή αυστηρών περιβαλλοντικών κανονισμών, φοβούμενες πως ωρισμένες δυτικές χώρες θα χρησιμοποιήσουν τους κανονισμούς αυτούς σαν πρόσχημα για να μη δέχονται προϊόντα από πτωχές χώρες. Οι αναπτυσσόμενες χώρες ζήτησαν επίσης μεβαλύτερη πρόσβαση σε δυτικές αγορές για τα υφαντουργικά τους προϊόντα. Αυξήθηκαν οι λιανικές πωλήσεις στη Αμερική Οι λιανικές πωλήσεις στην Αμερική αυξήθηκαν τον Οκτώβριο κατά επτά κόμμα ένα τοις εκατό μετά από πτώση δύο κόμμα δύο τοις εκατό που είχαν σημειώσει το Σεπτέμβριο. Η πρωτοφανής αυτή αύξηση, που ήταν πολύ μεγαλύτερη απ ότι αναμενόταν, οφείλεται κυρίως στις πωλήσεις αυτοκινήτων που ο κόσμος έσπευδε να αποκτήσει μια και δίνονταν με δόσεις και χωρίς τόκο. Με την εξαίρεση των αυτοκινήτων οι λιανικές πωλήσεις αυξήθηκαν κατά μόνο ένα τοις εκατό. Αναλυτές αναφέρουν πως οι αριθμοί του Οκτωβρίου δείχνουν μεγαλύτερη αισιοδοξία μεταξύ των καταναλωτών σε σχέση με τη μελλοντική τους οικονομική κατάσταση. Άλλοι όμως λένε πως χωρίς τις πωλήσεις αυτοκινήτων οι καταναλωτικές δαπάνες αυξήθηκαν στην πραγματικότητα τον Οκτώβριο λιγότερο απ ότι είχαν αυξηθεί κατά τους προηγούμενους μήνες. Από τις δαπάνες των καταναλωτών εξαρτώνται τα δύο τρίτα της αμερικανικής οικονομίας. Θα περικόψει και το Μεξικό την παραγωγή πετρελαίου Το Μεξικό, ακολουθώντας το παράδειγμα των χωρών μελών του ΟΠΕΚ, θα περικόψει κι αυτό την παραγωγή αργού πετρελαίου σε μια προσπάθεια αύξησης των τιμών του μαύρου χρυσού που μειώνονται συνέχεια. Το μεξικανικό υπουργείο ενέργειας ανακοίνωσε πως η ημερήσια πετρελαϊκή παραγωγή θα μειωθεί κατά εκατό χιλιάδες δολάρια. Μεξικανοί αξιωματούχοι όμως δηλώνουν πως η περικοπή αυτή θα εξαρτηθεί από το πόσο θα μειώσουν την παραγωγή τους και άλλες χώρες μή μέλη του ΟΠΕΚ, όπως η Ρωσία και η Νορβηγία. Στις αρχές αυτής της εβδομάδας η Ρωσία, που είναι μια από τις μεγαλύτερες πετρελαιοεξαγωγικές χώρες, συμφώνησε να περικόψει συμβολικά την παραγωγή της κατά τριάντα χιλιάδες βαρέλια την ημέρα, ποσότητα πολύ μικρότερη απ ότι περίμενε ο ΟΠΕΚ. Ρώσοι αξιωματούχοι δήλωσαν την Πέμπτη πως η Μόσχα ελπίζει ότι θα καταλήξει σε κάποια συμβιβαστική διευθέτηση με το καρτέλ. Δεν έδωσε όμως χρονοδιάγραμμα . Οι υπουργοί πετρελαίου του ΟΠΕΚ συμφώνησαν στη σύνοδό τους στη Βιέννη να περικοπεί η παραγωγή του καρτέλ κατά ένα κόμμα πέντε εκατομμύρια βαρέλια την ημέρα, αλλά υπό τον όρο πως και οι μή χώρες μέλη του Οργανισμού θα μειώσουν την ημερήσια παραγωγή τους κατά πεντακόσιες χιλιάδες βαρέλια. Μετά από τις τρομοκρατικές επιθέσεις της ενδεκάτης Σεπτεμβρίου οι τιμές πετρελαίου έπεσαν απότομα φθάνοντας τα σχεδόν είκοσι δολάρια το βαρέλι. Ο ΟΠΕΚ θέλει οι τιμές του μαύρου χρυσού να ανέβουν στα περίπου 25 δολάρια το βαρέλι. Μειώθηκαν δραστικά οι προβλέψεις για το ποσοστό ανάπτυξης της παγκόσμιας οικονομίας. Το Διεθνές Νομισματικό Ταμείο μείωσε δραστικά το ποσοστό ανάπτυξης που είχε προβλέψει πως θα σημειώσει η παγκόσμια οικονομία. Παράλληλα όμως, λεει πως η οικονομική κατάσταση στον κόσμο είναι μεν δύσκολη αυτή τη στιγμή, όχι όμως και απελπιστική. Σε συνέντευξη Τύπου εδώ στην Ουάσινγκτον την Πέμπτη εκπρόσωπος του Ταμείου δήλωσε πως ο διεθνής δανειοδοτικός οργανισμός προβλέπει πως ο ρυθμός ανάπτυξης της παγκόσμιας οικονομίας φέτος και του χρόνου δεν θα ξεπεράσει τα δύο κόμμα τέσσερα τοις εκατό κυρίως λόγω της οικονομικής δυσπραγίας που αντιμετωπίζουν οι τρεις μεγαλύτερες οικονομικές δυνάμεις, δηλαδή οι Ηνωμένες Πολιτείες, η Ιαπωνία και η Ευρώπη. Πάντως το Ταμείο πιστεύει πως του χρόνου θα υπάρξει ανάκαμψη παρά τον άνευ προηγουμένου βαθμό αβεβαιότητας που επικρατεί αυτή τη στιγμή. Ο ρυθμός ανάπτυξης της αμερικανικής οικονομίας, που είναι η μεγαλύτερη καταναλώτρια χώρα πετρελαίου στον κόσμο, έχει επιβραδυνθεί σημαντικά. Σαν αποτέλεσμα οι τιμές πετρελαίου έπεσαν, μετά από πολλά χρόνια στα σχεδόν 18 δολάρια το βαρέλι προκαλώντας ανησυχία μεταξύ των πετρελαιοπαραγωγικών χωρών.